Divisionsforeningen Håndbold har kåret årets All Star hold, og blandt spillerne er Morten Slundt fra Aalborg Håndbold.

Grundspillet i Boxer Herreligaen er afsluttet og Divisionsforeningen Håndbold har kåret årets All Star hold. Morten Slundt fra Aalborg Håndbold er blevet kåret til en plads på Herreligaens All Star hold som bedste playmaker. Spillerne på All Star holdet er nøje udvalgt ved hjælp af begrebet "Most Effective Player" også kaldet MEP. Det er et udtryk for, hvor effektiv den enkelte spiller er i alle angrebs-facetterne. - MEP pointene i hver runde ligger blandt andet til grund for kåringen af Rundens Hold, ligesom vi kamp efter kamp akkumulerer den enkelte spillers score, og på den måde får et samlet overblik over, hvilke spillere, der gennemgående er mest effektive i Boxer Herreligaen. Dette kan vi endvidere kategorisere på hver position og dermed kåre All Star holdet, siger Thomas Knudsen, der er statistikansvarlig for Divisionsforeningen.